text: 31-årig bevidstløs efter silo-ulykke
  12 februar 2013 kl. 12.05
  En 31-årig mand er kørt på hospitalet efter at have siddet fastklemt i en fodersilo på en landejendom.
  En 31-årig mand er i bevidstløs tilstand blevet kørt til hospitalet efter at have siddet fastklemt i en fem meter høj fodersilo i Lintrup nær Vejen i Sønderjylland tirsdag, oplyser Syd- og Sønderjyllands Politi.
  - Han er hevet nedenud af siloen og kørt med ambulance til hospitalet. Han var bevidstløs, da han blev kørt på hospitalet, men vi ved ikke mere om hans tilstand, siger vagtchef Søren Strægaard til Ritzau.
  Det er uvist, hvordan manden er kommet i klemme i siloen, og hvor lang tid han har været klemt fast.
  - Arbejdstilsynet er nu på vej derud for at undersøge årsagen til ulykken nærmere, fortæller vagtchefen.
  Politiet blev alarmeret om ulykken på Nyvej klokken 12.17.
  